Návrh
na zrušenie Programu obstarávania služobných bytov pre vybraných zamestnancov štátnej správy

Úvod
Vláda Slovenskej republiky uznesením č. 324 z 11. apríla 2001 schválila „Program obstarávania služobných bytov pre zamestnancov štátnej správy“, ktorý bol aktualizovaný uznesením č. 168 z 12. marca 2003. Gestorom tohto programu bolo určené Ministerstvo výstavby a regionálneho rozvoja SR, ktoré v súlade s § 10 zákona č. 575/2001 Z. z. o organizácii činnosti vlády a organizácii ústrednej štátnej správy je ústredným orgánom štátnej správy pre tvorbu a uskutočňovanie bytovej politiky.

Príjemca podpory
Príjemcom dotácie je príslušný ústredný orgán štátnej správy, ktorý obstaráva a zabezpečuje správu služobných bytov pre potreby svojej organizácie v súlade s § 1 ods. 2 a 3 zákona SNR č. 189/1992 Zb. o úprave niektorých pomerov súvisiacich s nájmom bytov a s bytovými náhradami v znení zákona č. 484/2001 Z. z. a zákona č. 404/2002 Z. z. Prostriedky zo štátneho rozpočtu sú poukazované priamo do rozpočtov jednotlivých kapitol. 
V rámci tohto programu, ako podprogram boli začlenené nasledovné rezorty:
-	Ministerstvo vnútra SR – pre príslušníkov Policajného zboru,
-	Ministerstvo obrany SR – obstarávanie bytov pre profesionálnych vojakov,
-	Ministerstvo dopravy, pôšt a telekomunikácií SR – obstarávanie bytov pre príslušníkov Železničnej polície a vojakov Železničného vojska,
-	Ministerstvo financií SR – obstarávanie bytov pre colníkov a pracovníkov daňových úradov, 
-	Ministerstvo spravodlivosti SR – obstarávanie bytov pre príslušníkov Zboru väzenskej a justičnej stráže,
-	Slovenská informačná služba –  obstarávanie bytov pre svojich zamestnancov.
Predmet programu
Predmetom programu služobných bytov je poskytovanie podpory vo forme dotácie na 
a)	kúpu pozemku, ktorý je určený na výstavbu služobných bytov,
b)	kúpu spoluvlastníckeho podielu na pozemku, ktorý je určený na výstavbu služobných bytov, alebo ktorý súvisí s kúpou dokončených, prípadne rozostavaných bytov,
c)	úhradu projektovej dokumentácie technickej vybavenosti, ktorá podmieňuje užívanie služobných bytov,
d)	úhradu projektovej dokumentácie bytového domu,
e)	výstavbu technickej vybavenosti, ktorá podmieňuje užívanie služobných bytov,
f)	výstavbu a dostavbu rozostavaných služobných bytov,
g)	kúpu bytov,
h)	kúpu nebytovej stavby, ktorej prestavbou vzniknú služobné byty,
i)	prestavbu nebytovej stavby na služobné byty.
Výška dotácie
Dotácia v rámci predmetného programu sa poskytuje vo výške 100% ceny predmetu podpory a pre jednotlivé účely je limitovaná platným právnym predpisom pre obstarávanie nehnuteľností z verejných zdrojov, resp. limitom upraveným v smernici Ministerstva výstavby a regionálneho rozvoja SR č. 4/2003, ktorou sa určujú pravidlá pre poskytovanie dotácií na obstarávanie služobných bytov pre zamestnancov štátnej správy.

Zhodnotenie programu
Zo štátneho rozpočtu boli vyčleňované finančné prostriedky na obstarávanie služobných bytov, pričom do účinnosti programu boli tieto vyčleňované priamo do rozpočtu príslušných kapitol. Zo strany štátu neboli stanovené technické a ekonomické podmienky pre obstarávanie služobných bytov. Zjednotením vynakladania finančných prostriedkov bolo prijatie programu obstarávania služobných bytov pre zamestnancov štátnej správy.
Z pohľadu finančného zabezpečenia boli v roku 2000 a 2001 na obstarávanie služobných bytov vyčlenené finančné prostriedky vo výške 200 mil. Sk. V roku 2002 boli na obstarávanie služobných bytov vyčlenené finančné prostriedky vo výške 470 mil. Sk.
V štátnom rozpočte na rok 2003 boli na realizáciu programu vyčlenené finančné prostriedky v celkovej výške 464 980 tis. Sk. Na základe uznesenia vlády SR č. 68/2003 k návrhu financovania etapy č. II prípravy a realizácie významnej investície v regióne Trnava-Juh boli predmetné finančné prostriedky znížené o sumu 224 563 tis. Sk. Na realizáciu programu zostali finančné prostriedky vo výške 240 417 tis. Sk. Ďalším rozpočtovým opatrením realizovaným vo vzťahu k Ministerstvu dopravy, pôšt a telekomunikácií SR o 25 000 tis. Sk sa znížila finančná čiastka na 215 417 tis. Sk.
Rozpočtovým opatrením Ministerstva financií SR č. 24/2002 zo dňa 14. 10. 2002 Ministerstvo financií SR súhlasilo v rezorte Ministerstva spravodlivosti SR s prevedením nepoužitých finančných prostriedkov v roku 2002 rozpočtovaných na program „výstavba služobných bytov“ do roku 2003, a to vo výške 10 374 tis. Sk. Prehľad o plnení programu v roku 2003 je spracovaný v prílohe materiálu.
V štátnom rozpočte na rok 2004 nie sú na realizáciu programu vyčlenené finančné prostriedky. Taktiež pri príprave štátneho rozpočtu na roky 2005 až 2007 sa neuvažuje s vyčlenením finančných prostriedkov na realizáciu programu. Na základe uvedeného je možné konštatovať, že od roku 2004 do roku 2007 nie je program finančne zabezpečený.
V súvislosti s uvedeným je potrebné uviesť, že v rezorte Ministerstva obrany SR, ktorý predstavoval rozhodujúci podiel v obstarávaní služobných bytov, bola s účinnosťou od 1. 1. 2003 zákonom č. 370/1997 Z. z. o vojenskej službe v znení neskorších predpisov zavedená možnosť poskytnutia príspevku na bývanie do výšky dvojnásobku životného minima profesionálnemu vojakovi, ktorý sa presťahoval do bytu získaného iným spôsobom v mieste pravidelného výkonu zamestnania alebo v jeho blízkom okolí. 
Ďalším rezortom, ktorý vo výraznej miere obstarával služobné byty, bol rezort Ministerstva vnútra SR. V rámci tohto rezortu je zákonom č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície upravená povinnosť zabezpečenia ubytovania policajtov, ktorým nemusí byť služobný byt.
Vzhľadom na finančné nezabezpečenie predmetného programu, ako aj skutočnosť, že v jednotlivých rezortoch sú zabezpečené alternatívy pre riešenie ubytovania vybraných zamestnancov štátnej správy, navrhujeme zrušenie „Programu obstarávania služobných bytov pre zamestnancov štátnej správy“.